Jesu gerudu dare ngmadi kwian geru jwannga amage gdataboko giti gdaite ole:
—Cha giskagba kada uva gira no no kare,
cha Ñenua uva ngama gbanga kare,
kwian ulita chanu uva girananga kare.
Uvananga me gbachie no uva ngama gbanga be uvananga tkenga be mlienga,
agwa uvananga gbachie no uva ngama gbanga be uvananga litenga trate,
ene uvananga gbachie ma ngle.
Ba ulita uvananga gbachie no kare,
cha gerudu ba ulita ole,
ba cha gerua gau ulia,
malen cha Ñenua ba ta litu,
ba ta chegu trate.
Ba mo ta gbadale diali chege cha gai ulia,
ba ta chegedale ule cha ole cha ta ba ole kare.
Uvananga sugekare uva girage me ñage gbachie,
ene kaire ba ulita ta chege sugekare chage ba ulita agali me ñage age no cha Ñenua takalin kare.
Cha uva gira kare,
ba ulita uvananga kare.
Ba mo ta gbe cha gai ulia diali,
ba ta chege ule cha ole diali cha ta ba ole kare,
ene ba be age tanre no cha Ñenua takalin kare.
Ba ta chege sugekare chage ba me ñage age sidri no.
Bai kaire me ta chege ule cha ole,
kwian ene be chege sugekare cháge ji chuge,
ama me no me ñage age no salengwli uvananga chege sugekare girage me ñage gbachie kare,
uvananga ene lita ole ama mlianga sugekare uva girage,
uvananga be junbate gire uvananga draba guga.
Ba ulita ta chege diali ule cha ole,
kaire ba ulita mo ta gbe diali age ulita trate cha ba tku tangle kare,
ene ba lle gweale kade cha Ñenuage cha Ñenua be age ba alin.
Ba ulita age tanre no cha Ñenua takalin kare gire kwian na gwage badi age no ene be gerule no no cha Ñenua giti,
be suge kwiange ba ulia chanu.
Cha no ba ulita ole cha Ñenua no cha ole kare,
sugedale bage cha no ba ole,
ba ulita me ta jogedalenga ege.
Ba cha gerua gai dage age cha gerua gerule kare,
ene be suge trate bage cha no ba ole diali cha Ñenua no cha ole kare,
cha kle ama gai dage,
cha kle age ama takalin kare,
suge chage ulia ama no cha ole diali.
’Cha kle gerule giti ba ulita ole,
e giti cha takalin nga suga no chege ba tale,
ene diali ba ulita be chege nga suga no no ole.
Cha geru ai gbu ba alin:
Ba ulita mo ta dbadale no modi cha ta dbe no ba ulita ole kare.
Kwian no no ulia mo skatemanalla ole,
ama me takalin skatemanalla jogeda,
ama mo chuge ngwadi jogeda agali mo skatemanalla giti.
Mo ta gbe age ene mo skatemanalla giti e ulia ta dbe no no mo skatemanalla ole,
agwa kwian me ñage mo ta dbe age ma no ege mo skatemanalla alin.
Ba ulita mo ta gbadale age ulita diali cha gerule kare,
ene ulia ba cha skatemanalla.
Cha me ba kade dare lle boanga alin cha alin,
me uñale lle boangage ama mauña kle tañachuge mine be llema boi,
cha ba ulita kade cha skatemanalla,
cha Ñenua geru ketu chage,
cha geru e ulita tragu ba ulita ole.
Cha ba ulita gau mau alin,
ba ulita me mo ta gbu cha gai mau alin,
cha ba ulita gau gbu cha Ñenua gerua dbe kwian nage age tanre no cha Ñenua takalin kare,
ene ba giti kwian tanre be cha Ñenua uñe,
cha Ñenua gerua be chege diali kwian tale.
Ene cha Ñenua be age no ba ulita alin,
ba ulita lle bai kaire kade ba takalin kare cha Ñenuage cha giti ama be age ba alin.
Cha takalin ba age diali ai kare:
Ba ulita mo ta dbadale no modi diali.